Minister roste renoveringen af den gamle skole til skyerne, men i dag et halvt år efter lejlighederne står klar, er der stort set ingen vil bo der.

Efterspørgslen efter lejlighederne på Ørnevejens Skole i Frederikshavn er mindre end forventet. På nuværende tidspunkt er blot otte ud af 40 lejligheder udlejet. - Det er måske Danmarks flotteste nye almene byggeri. Der er en flot gammel bygning med en masse håndværksdetaljer, som man har lavet om, så den igen er til at flytte ind i. Det, synes jeg, er noget, man burde gøre flere steder. Sådan lød det tilbage i efteråret fra boligminister Kaare Dybvad, da han var forbi og kiggede på den 105 år gamle skole midt i Frederikshavn, der netop var blevet ombygget for millioner af kroner til almene boliger. Men der er tilsyneladende ikke ret mange, der deler ministerens begejstring, for det er meget få af de tidligere klasselokaler i den gamle skole, der er ombygget til lejligheder, som i dag er udlejet. Bare otte ud af de 40, der står klar. - Vi må erkende, at vi ikke render rundt med armene over hovedet og jubler. 32 ledige lejemål er for mange, siger udlejningschef Helle Dam Jensen fra Frederikshavn Boligforening til Kanal Frederikshavn. Det er normalt, at der går et stykke tid, før lejemålene i specielt en nybygning bliver udlejet, men udlejningschef Helle Dam Jensen fra Frederikshavn Boligforening havde forventet, at mindst halvdelen af lejlighederne i den ombyggede skole centralt i Frederikshavn ville have været udlejet på nuværende tidspunkt. Høj husleje Interessen for lejlighederne er ok stor, mener udlejningschefen, og peger på, at man på grund af corona ikke har haft mulighed for at invitere indenfor til åbent hus, desuden kan prisen på huslejen være en hæmsko for mange. Det erkender Helle Dam Jensen, der oplyser, at prisen ligger i den lidt høje ende, når det gælder alment boligbyggeri. Dels er der tale om et nybyggeri, dels er der store fælles gangarealer, som indgår i beboernes husleje. Det mindste lejemål er 76 kvadratmeter. Her er huslejen 5.563 kroner. Det største lejemål er 133 kvadratmeter, hvilket giver en husleje på 9.660 kroner. Frederikshavn Boligforening er dog overbeviste om, at der kommer gang i udlejningen af boligerne i den tidligere skole, når man får lov at holde åbent hus. - Så vil folk for alvor få øjnene op for, at der er mange spændende og forskellige typer af boliger, blandt andet i to plan i de gamle gymnastiksale, fortæller Helle Dam Jensen. Boligforeningen har købt den tomme skole, der har et boligareal på 6426 kvadratmeter, for 130 millioner kroner af Frederikshavn Kommune. Renoveringen begyndte i september 2018, og boligerne stod klar i januar 2021.